南风之薰赋（以悦人阜财生物咸遂为韵）
李方叔 (Tang)
至矣哉。如天之君。声明化淳。穆南端而作乐。播薰风以养人。顺圣时而和。则气无留慝。解吾氓之愠。故物无不亲。所以应乎品类。遍乎天地。感一德而当阳。处八方之正位。使夫微者必扇。幽者必遂。不以动而有光。和而能至。风之始也。日月贞明。星辰齐平。然后荡荡而起。熙熙而生。触类而煦然长育。无朕而潜来备盈。行而有孚。倚五弦而调四气。广而不费。匝九垓而周八纮。非比夫抵华叶。陵高城。转丛蕙而渥彩。合万籁而成声者也。风之达也。本于元首。播于偫有。使五福富昌。万物殷阜。宜其叶无为之大化。匪独革有苗之小丑。亦有广莫北动。阊阖东来。不如自其南而掩器。一其薰而阜财。则知端拱垂黻。化人无拂。则必合其君。资其物。岂惟三国不监。二叔不咸。徒偃其禾。而表其谗。故我君烈烈。行道有截。歌祖德而庶事用康。谐舜乐而鸣琴不撤。被南风之溥畅。慰远黎之胥悦。士有欲抟风于九霄。希假势于一挈。